

**HR**

**Područja na kojima je moguća pojačana suradnja između Europskog odbora regija (OR) i Glavne uprave Europske komisije za zapošljavanje i socijalna pitanja (GU EMPL)**

# **Uvod**

Jasno je, i to ne samo od izbijanja krize uzrokovane COVID-om 19, da je „socijalna Europa” ključni element EU-ova doprinosa demokratskim, kohezivnim, kulturno raznolikim i prosperitetnim društvima. Ona podrazumijeva ekonomski i socijalni napredak te borbu protiv diskriminacije i socijalne isključenosti, čime Europljane čini spremnijima za sudjelovanje na tržištu rada i donosi im ispunjeniji život.[[1]](#footnote-2)

Iako su Europski odbor regija (OR) i Glavna uprava za zapošljavanje, socijalna pitanja i uključivanje (GU EMPL) i u prošlosti surađivali u nekoliko područja, očito je da izazovi koji predstoje i velik interes nadležnog povjerenika pružaju priliku za podizanje suradnje između Komisije i OR-a u ovom polju na novu razinu.

* Povjerenik Schmit pokazao je izuzetan interes za OR s obzirom na to da je već, u manje od godinu dana, sudjelovao na dvije plenarne sjednice i na sastanku Povjerenstva za socijalnu politiku, obrazovanje, zapošljavanje, istraživanje i kulturu (SEDEC).
* Joost Korte (glavni direktor GU-a EMPL) prisustvovao je sastanku SEDEC-a u veljači 2020., na kojem je održao govor u kojem je potaknuo članove i članice OR-a da pruže povratne informacije kako je zatraženo u Komunikaciji Komisije „Jaka socijalna Europa za pravednu tranziciju” (SEDEC već sastavlja mišljenja o tome).
* I povjerenik i glavni direktor jasno su izjavili da očekuju da će se OR aktivno uključiti u pripremu socijalnog samita u Portu (svibanj 2021.) i akcijskog plana za provedbu europskog stupa socijalnih prava.
* Duh međusobne suradnje dodatno je potaknut nasastanku povjerenika i predsjednika OR-a (9. srpnja), na kojem je potvrđeno da bi obje institucije trebale pronaći više mogućnosti za suradnju.

U Protokolu o suradnji između Europske komisije i Odbora regija (2012/C 102/02)[[2]](#footnote-3) Komisija i OR dogovorili su se da će intenzivirati svoju suradnju. U ovom zajedničkom memorandumu OR-a i GU-a EMPL utvrđuju se područja politike za pojačanu suradnju i glavni instrumenti.

# **Ključne teme za bližu suradnju između OR-a i GU-a EMPL**

S obzirom na širok raspon tema povezanih sa socijalnom dimenzijom i uzimajući u obzir dostupne resurse, važno je intenziviranu suradnju koncentrirati na područja u kojima OR može pružiti jasnu dodanu vrijednost i u kojima je teritorijalna dimenzija najizraženija. Ne isključujući suradnju u drugim područjima, naročito u promicanju socijalne ekonomije, područja pojačane suradnje su sljedeća:

## **2.1** **Europski stup socijalnih prava**

Europski stup socijalnih prava sporazumni je dokument koji odražava ono za što se Unija zalaže u području zapošljavanja i socijalnih pitanja.Proglašen je na najvišoj političkoj razini i već je doveo do dalekosežnih mjera na razini EU-a, kao i na nacionalnoj, regionalnoj i lokalnoj razini ojačavajući socijalnu dimenziju EU-a. Komisija je svojom Komunikacijom od 27. svibnja 2020. također stavila europski stup socijalnih prava u središte svog plana za pravedan i uključiv oporavak od krize uzrokovane COVID-om 19.

U Strateškom programu za razdoblje od 2019. do 2024., koji je Europsko vijeće donijelo u lipnju 2019., poziva se na provedbu stupa socijalnih prava na razini EU-a i država članica, uzimajući u obzir odgovarajuće nadležnosti.

U političkim smjernicama predsjednice von der Leyen za Komisiju obvezuje se na iznošenje akcijskog plana za potpunu provedbu europskog stupa socijalnih prava. U Komunikaciji Komisije od 14. siječnja 2020. naslovljenoj „Jaka socijalna Europa za pravednu tranziciju” iznesen je niz ključnih aktivnosti za 2020. i 2021. te pokrenut širok postupak savjetovanja i angažmana radi doprinosa pripremama za akcijski plan. Potreba za socijalnom potporom i zaštitom još je akutnija tijekom tekuće pandemije COVID-a 19 jer su sustavi socijalne potpore država članica pod strašnim pritiskom, a socijalna struktura EU-a je pred slomom.

Cilj je Komisije donijeti akcijski plan početkom 2021. i nastojati da se odobri na najvišoj političkoj razini na socijalnom samitu koji će organizirati portugalsko predsjedništvo Vijeća u svibnju 2021.

Očito je da lokalne i regionalne vlasti imaju važnu ulogu u osmišljavanju i provedbi politike zapošljavanja i socijalne politike u EU-u. Ovisno o njihovoj gospodarskoj strukturi i izloženosti zdravstvenim rizicima, kriza uzrokovana COVID-om 19 na vrlo je različite načine utjecala na razne regije. Lokalne i regionalne vlasti mogu pomoći u osmišljavanju i provedbi odgovora na krizu kojim će se svladavati izazovi za socijalnu i teritorijalnu koheziju koji su postojali prije krize i nastavit će se nakon nje. Zbog toga je potrebno uključiti lokalne i regionalne vlasti, posebno kroz:

* mišljenje OR-a „Jaka socijalna Europa za pravednu tranziciju” (izvjestiteljica: Anne Karjalainen (FI/PES), usvojeno na plenarnom zasjedanju u listopadu 2020.), koje predstavlja opći odgovor OR-a na Komunikaciju Komisije;
* mišljenje OR-a „Budući plan za njegovatelje i usluge skrbi – lokalne i regionalne mogućnosti u kontekstu europskog izazova” (izvjestitelj još nije potvrđen);
* raspravu u okviru Europskog tjedna regija i gradova 2020. „Socijalna sigurnost radnika na platformama – izazovi i mogućnosti” u kojoj je sudjelovao GU EMPL;
* zajedno s portugalskim predsjedništvom Vijeća, Komisija i OR istražit će načine na koje OR može sudjelovati na socijalnom samitu kako bi se odrazila teritorijalna dimenzija provedbe europskog stupa socijalnih prava.

## **2.2 Priprema Europskog socijalnog fonda plus (ESF+) i inicijative REACT-EU kako bi se osigurala odgovarajuća sredstva za mjere za zapošljavanje mladih**

Mnoge lokalne i regionalne vlasti trenutno su uvelike uključene u pripremu budućih programa ESF-a plus i razvijanje projekata koji će se financirati iz ESF-a plus. Komisija je predložila da se pomoću ESF-a plus pojača financiranje mjera za zapošljavanje mladih u državama članicama u kojima je udio mladih koji nisu zaposleni, ne školuju se i ne osposobljavaju viši od prosjeka EU-a.[[3]](#footnote-4) Štoviše, novom inicijativom REACT-EU mogu se podržati mjere za zapošljavanje mladih. Potreba za potpunim iskorištavanjem te dodatne potpore ključna je u svjetlu tekuće pandemije i utjecaja koji bi ona vjerojatno mogla imati na zapošljavanje mladih.

OR bi mogao olakšati razmjenu informacija i najboljih praksi u pogledu financiranja iz inicijative REACT-EU i fonda ESF plus koje se pruža kao potpora mjerama zapošljavanja mladih. Ta financijska pomoć doprinijet će ukupnom cilju EU-a da za tu svrhu izdvoji najmanje 22 milijarde EUR[[4]](#footnote-5) te će biti element financiranja ojačane Garancije za mlade[[5]](#footnote-6).

U duhu načela partnerstva, OR bi mogao promicati dijalog između lokalnih i regionalnih vlasti u razvoju koncepata za borbu protiv nezaposlenosti mladih u uskoj suradnji sa socijalnim partnerima i postati platforma za razmjenu ideja i politika među regijama i gradovima.

Time OR može poduzeti svrsishodne korake u vezi s komunikacijom Komisije „Potpora za zapošljavanje mladih: lakši prelazak u svijet rada za novu generaciju”[[6]](#footnote-7) te se mogu održati daljnji sastanci GU-a EMPL i OR-a.

## **2.3 Program vještina**

Učinak pandemije na naš način rada i dvostruka tranzicija na digitalno i zeleno gospodarstvo uvelike mijenjaju paradigmu vještina u EU-u. Stoga je ključno promicati i povezivati lokalnu perspektivu o vještinama kako je navedeno u nedavno objavljenom „Programu vještina za Europu za održivu konkurentnost, socijalnu pravednost i otpornost”[[7]](#footnote-8). Djelovanjem na lokalnoj razini može se maksimalno povećati sudjelovanje lokalnih partnera, poput MSP-ova, uz istovremeno bolje razumijevanje potreba lokalnog tržišta rada i istraživanje sinergija s drugim lokalnim i regionalnim strategijama. Nadalje, lokalna i regionalna perspektiva mogla bi pomoći u stvaranju kvalitativnih predviđanja i kvantitativnih predviđanja potreba za vještinama, što se zatim može razviti u model ili metodu predviđanja vještina koji se može koristiti za buduće planiranje ili oblikovanje politike.

Daljnja suradnja može se ostvariti kroz sljedeće radnje:

* zajedničko promicanje pakta za vještine kao načina na koji regije mogu izgraditi partnerstva s industrijom i pružateljima osposobljavanja u svrhu usavršavanja i prekvalifikacije lokalnog stanovništva;
* konferencija na visokoj razini o naukovanjima u suorganizaciji s GU-om EMPL pod nazivom „Uloga regija i gradova u pružanju visokokvalitetnih naukovanja” zakazana za proljeće 2021. zbog COVID-a 19, uz dodatna internetska događanja planirana prije glavne konferencije:

|  |  |  |
| --- | --- | --- |
| **Datum** | **Webinari/konferencija** | **Tema** |
| utorak, 29. rujna 2020. | prvi internetski seminar: „Utjecaj COVID-a 19 na naukovanja.Uloga regija i gradova”. | usredotočenost na odgovor na COVID-19 |
| siječanj/veljača 2021. | drugi internetski seminar: „Dvostruka tranzicija: uloga gradova u pružanju prilika za visokokvalitetna naukovanja” | usredotočenost na dvostruku digitalnu i zelenu tranziciju |
| ožujak/travanj 2021. | treći internetski seminar: „Dvostruka tranzicija: uloga regija u pružanju prilika za visokokvalitetna naukovanja” | usredotočenost na dvostruku digitalnu i zelenu tranziciju |
| 3. – 4. lipnja 2021. (još nije potvrđeno) | glavna konferencija | još nije potvrđeno |
| još nije potvrđeno | prateći (internetski) sastanci | još nije potvrđeno |

* daljnja suradnja razvijat će se u okviru pripreme mišljenja o komunikaciji „Program vještina za Europu za održivu konkurentnost, socijalnu pravednost i otpornost” (izvjestitelj: Csaba Borboly, RO/EPP);
* suradnja u pogledu Europskog saveza za naukovanje. OR i Europski savez za naukovanje mogli bi također raditi na jednom od prioriteta obnovljenog Europskog saveza za naukovanje, odnosno na „mobilizaciji lokalnih i regionalnih tijela za pospješivanje naukovanja u lokalnom poslovnom okruženju”. Primjer je sudjelovanje nove mreže gradova za naukovanje u zajedničkim internetskim seminarima Europskog saveza za naukovanje i OR-a. Jedan od primarnih ciljeva te mreže bit će podizanje svijesti o potencijalu koji gradovi imaju za podržavanje naukovanja. Naposljetku, gradovi će kroz mrežu moći učiti jedni od drugih, surađivati, razvijati alate, dijeliti dobre prakse te pružati i primati tehničku pomoć i pomoć u okviru politika.

## **2.4 Koncept „Europski lokalni sajmovi poslova” koji EU podržava s ciljem podupiranja lokalnog zapošljavanja**

Kako bi se poboljšalo spajanje radnih mjesta i vještina, dogovoreno je da se razmotre mogućnosti suorganiziranja „Europskih lokalnih sajmova poslova” posvuda u Europi. Solun bi se mogao ponuditi da prvom prilikom bude domaćin takvog „Europskog lokalnog sajma poslova”. Takav bi događaj mogao postati model za slične događaje u drugim regijama EU-a. OR i GU EMPL surađivat će na konceptu i provedbi, uključujući organizaciju, partnere, financiranje itd., o kojima će se posebno dogovoriti.

### **2.4.1 Što već postoji**

* Europska mreža službi za zapošljavanje (EURES) već organizira „Europske dane poslova” u svrhu promicanja mobilnosti radne snage diljem EU-a i spajanja vještina kandidata s potrebama poslodavaca u drugim državama članicama (replikacija takvih događanja za mobilnost ne bi donijela dodanu vrijednost);
* nekoliko projekata EU-a ima za cilj borbu protiv nezaposlenosti; nadalje, postoje i nacionalni programi s istim ciljem;
* ESF je trenutno, a ESF+ će postati glavni instrument za financiranje lokalnih strategija zapošljavanja i promicanje osposobljavanja, usavršavanja i prekvalifikacije;
* program za zapošljavanje i socijalne inovacije (2014. – 2020.) ima tri osi (Napredak za modernizaciju zapošljavanja i socijalnih usluga, EURES za mobilnost radne snage i os Mikrofinanciranje i socijalno poduzetništvo koja mikrozajmove i mikrokredite pruža ranjivim skupinama i poduzećima te podržava socijalno poduzetništvo). InvestEU će pružati slične mogućnosti od 2021.

### **2.4.2 Dodana vrijednost „Europskih lokalnih sajmova poslova”**

S obzirom na već postojeće inicijative EU-a i druge inicijative, posebna dodana vrijednost „Europskog lokalnog sajma poslova” bila bi:

* prikazati postojeće usluge EU-a za tražitelje posla na lokalnoj, nacionalnoj i europskoj razini;
* predstaviti nove trendove u vještinama i zapošljavanju na lokalnoj i europskoj razini;
* predstaviti programe EU-a za potporu lokalnim i regionalnim strategijama zapošljavanja s obzirom na tekuće aktivnosti programiranja budućih programa ESF-a;
* pokazati veze između različitih politika i programa EU-a iz perspektive mladih;
* pružiti osnovu za dijalog s građanima o socijalnoj dimenziji EU-a i što ona znači za lokalno i regionalno zapošljavanje; i
* potpomognuti spajanje radnih mjesta i vještina na lokalnoj razini, uz financijsku podršku EU-a takvim lokalnim događajima.

U ovom je trenutku važno organizirati takve sajmove kao dio napora za oporavak od pandemije COVID-a 19. Stoga je neophodno započeti dijalog o politikama s vodećim predstavnicima i predstavnicama socijalnih partnera, u kojem bi sudjelovali članovi i članice OR-a i predstavnici/predstavnice EU-a, a tema bi bili koncepti i strategije za rješavanje trenutnih izazova u pogledu zapošljavanja.

### **2.4.3 Ciljne skupine za „Europske lokalne sajmove poslova”**

Ciljne skupine za „Europske lokalne sajmove poslova” mogu biti:

* tražitelji posla, posebno studenti i studentice i osobe koje su nedavno diplomirale,
* lokalne/regionalne javne službe za zapošljavanje,
* agencije za osposobljavanje, prekvalifikaciju i zapošljavanje,
* socijalni partneri, obrazovne ustanove,
* lokalne/regionalne vlasti i političari/političarke te
* lokalni/regionalni mediji.

### **2.4.4 Mogući partneri i provedba**

„Europski lokalni sajmovi poslova” bit će najuspješniji ako pravi partneri budu od početka uključeni kako bi se osigurao značajan doprinos. Mogli bi se uključiti sljedeći partneri:

* na lokalnoj razini: javna tijela, gospodarske komore i poslovna udruženja, sindikati, civilno društvo, škole, sveučilišta itd.
* na regionalnoj razini: upravljačko tijelo ESF-a, zavodi za zapošljavanje, regionalna ministarstva, regionalna poslovna udruženja, sveučilišta itd.
* na nacionalnoj razini: državna ministarstva, udruge socijalnog sektora, poslovna udruženja, udruge za osposobljavanje, udruge sveučilišta itd.
* na razini EU-a: Europska komisija (na čelu s GU-om EMPL; druge glavne uprave i službe koje bi se mogle pozvati:GU EAC, GU REGIO, GU REFORM, JRC), agencije EU-a (ELA, CEDEFOP, EUROFOUND); članovi i članice OR-a; zastupnici i zastupnice u Europskom parlamentu; socijalni partneri.

Budući da tekuća pandemija COVID-a 19 zasada onemogućuje organizaciju sajmova na terenu, moglo bi se razmotriti organiziranje događanja kao što su [„Europski internetski dani poslova”](https://www.europeanjobdays.eu/en), u dogovoru s odgovarajućim nacionalnim koordinacijskim uredom EURES-a i uz njegovo sudjelovanje.

Uloge i odgovornosti organizatora i partnera bit će definirane posebnim sporazumima.

* + 1. **Financiranje i drugi oblici podrške**

„Europski lokalni sajmovi poslova”, čiji su domaćini članovi/članice OR-a, mogli bi se podupirati sredstvima EU-a. Odbor regija i GU EMPL zajedno će istražiti odgovarajuće opcije za financijsku potporu tim događanjima.

Drugi oblici podrške mogli bi uključivati:

* obvezu partnera EU-a da aktivno sudjeluju u sajmovima (slanjem stručnjaka/stručnjakinja i izaslanika/izaslanica);
* obvezu partnera EU-a da pripreme odgovarajuće informativne materijale za događaj;
* obvezu sudjelovanja na visokoj razini, kad god je to moguće: prisustvo povjerenika/povjerenice ili višeg rukovoditelja/rukovoditeljice GU-a EMPL na sajmu.

# **3. Druga područja politike i mogućnosti suradnje**

Trenutno GU EMPL ima u planu nekoliko drugih inicijativa, kao što su:

* akcijski plan za socijalnu ekonomiju, koji se očekuje u 2021. U okviru suradnje mogle bi se istražiti aktivnosti u području socijalne uključenosti, stvaranja radnih mjesta, sektora skrbi (skrb o djeci rane dobi i skrb za starije osobe), drugih socijalnih usluga, kao i socijalnih inovacija u socijalnoj ekonomiji na regionalnoj i međuregionalnoj razini;
* primjerene minimalne plaće u Europskoj uniji, u vezi s čime je Komisija 28. listopada 2020. predložila direktivu;
* radni uvjeti sezonskih radnika, o čemu je Komisija izdala smjernice u 2020.;
* aspekti demografskih promjena koji spadaju u nadležnost GU-a EMPL.

OR će nastojati pojačati savjetovanje s lokalnim i regionalnim vlastima kako bi doprinio tim ključnim područjima rada. Štoviše, OR i GU EMPL nastojat će intenzivirati razmjene o tim temama.

Za postizanje pojačane suradnje između OR-a i GU-a EMPL mogu se predvidjeti sljedeće dodatne mjere:

* redoviti politički dijalog – na plenarnim zasjedanjima OR-a i sastancima povjerenstva SEDEC;
* razmatranje mogućnosti sudjelovanja članova/članica i izvjestitelja/izvjestiteljica OR-a na konferencijama i događanjima koje organizira GU EMPL na kojima lokalna i regionalna perspektiva donosi dodanu vrijednost;
* na zahtjev, obavještavanje članova i članica OR-a o raspoloživim financijskim sredstvima EU-a i podršci u vidu politika kako bi se pokazalo na koji način EU može pomoći regijama i gradovima u zelenoj i digitalnoj tranziciji;
* istraživanje mogućnosti poduzimanja zajedničkih mjera u pogledu komunikacije, kad je to prikladno;
* istraživanje sinergije s inicijativama drugih glavnih uprava, kao što je partnerstvo za socijalnu ekonomiju u okviru tematske platforme S3 za modernizaciju industrije (<https://s3platform.jrc.ec.europa.eu/social-economy>).

# **4. Sljedeći koraci**

I GU EMPL i OR imenovat će osobe za kontakt radi definiranja detalja koncepta i modaliteta organiziranja „Europskih lokalnih sajmova poslova” te kako bi se osigurala nesmetana suradnja i koordinacija djelovanja na administrativnoj razini.

1. <https://ec.europa.eu/commission/sites/beta-political/files/reflection-paper-social-dimension-europe_en.pdf> [↑](#footnote-ref-2)
2. <https://eur-lex.europa.eu/LexUriServ/LexUriServ.do?uri=OJ:C:2012:102:0006:0010:EN:PDF> [↑](#footnote-ref-3)
3. COM(2020) 447 final. [↑](#footnote-ref-4)
4. U Komunikaciji „Potpora za zapošljavanje mladih: lakši prelazak u svijet rada za novu generaciju” (COM(2020) 276 final) Komisija je pozvala države članice da intenzivnije podupiru zapošljavanje mladih i povećaju razinu potpore namijenjene tome u odnosu na razdoblje financiranja 2014.–2020., koja bi prema procjeni iznosila 22 milijarde EUR. [↑](#footnote-ref-5)
5. Preporuka Vijeća „Lakši prelazak u svijet rada – jačanje Garancije za mlade” politički je dogovorena u Vijeću i biti će donesena prije kraja 2020. [↑](#footnote-ref-6)
6. COM(2020) 276 final. [↑](#footnote-ref-7)
7. COM(2020) 274 final. [↑](#footnote-ref-8)